জাপানে ভূমিকম্প ও সুনামি : জাপানের উত্তর-পূর্ব উপকূলে ১১ মার্চ নয় মাত্রার একটি ভূমিকম্প আঘাত হানে। এর প্রতিক্রিয়ায় আঘাত হানে প্রলয়ঙ্করী সুনামি। এ দু’টি মিলে যে দুর্যোগ সৃষ্টি করে, তা ছিল জাপানে আধুনিক সময়ের সবচেয়ে ভয়াবহ প্রাকৃতিক বিপর্যয়। দ্বিতীয় বিশ্বযুদ্ধের পর জাপানের জন্য সবচেয়ে কঠিন চ্যালেঞ্জও ছিল এটি। ভূমিকম্প ও সুনামির আঘাতে দেশটিতে প্রায় ১৬ হাজার মানুষ প্রাণ হারায়। ক্ষয়ক্ষতির আর্থিক অঙ্ক দাঁড়ায় কয়েকশ বিলিয়ন ডলার। দুর্যোগ এখানেই শেষ হয়নি। ভূমিকম্প ও সুনামির ধাক্কা সরে যেতেই দেখা গেল, এ ধাক্কায় দেশটির পারমাণবিক বিদ্যুৎ উৎপাদন স্থাপনা ফুকুশিমা দাইচিতে বড় ধরনের ফাটল সৃষ্টি হয়েছে। এতে করে একদিকে বিদ্যুৎ উৎপাদন ব্যাহত হয়, অন্যদিকে ফাটল দিয়ে তেজস্ক্রিয়তা ছড়িয়ে পড়ার ভীতি সৃষ্টি হয়।